CELEX: 62014TN0199
Language: hr
Date: 2014-03-28 00:00:00
Title: Predmet T-199/14: Tužba podnesena 28. ožujka 2014. – Vanbreda Risk & Benefits protiv Komisije

26.5.2014   
            
            
               HR
            
            
               Službeni list Europske unije
            
            
               C 159/36
            
         Tužba podnesena 28. ožujka 2014. – Vanbreda Risk & Benefits protiv Komisije
   (Predmet T-199/14)
   2014/C 159/49
   Jezik postupka: francuski
   
      Stranke
   
   
      Tužitelj: Vanbreda Risk & Benefits (Antwerpen, Belgija) (zastupnici: P. Teerlinck i P. de Bandt, odvjetnici)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi odluku Europske komisije od 30. siječnja 2014. (oznaka Ares(2014)221245) kojom je Komisija odlučila ne prihvatiti ponudu društva VANBREDA RISK & BENEFITS SA za skupinu 1. nabave 2013/S 155-269617 (poziv na podnošenje ponuda br. OIB.DR.2/PO/2013/062/591) i da ga dodijeli društvu Marsh SA;
            
         
               —
            
            
               naloži pribavljanje isprava iz poglavlja III. (mjere upravljanja postupkom) ove tužbe;
            
         
               —
            
            
               utvrdi izvanugovornu odgovornost Komisije i naloži Komisiji da tužitelju isplati iznos od 1 000 000,00 eura na ime izmakle prilike za dobivanje nabave, gubitka referenci i pretrpljene nematerijalne štete;
            
         
               —
            
            
               u svakom slučaju Komisiji naloži snošenje troškova ovog postupka.
            
         
      Tužbeni razlozi i glavni argumenti
   
   U prilog svojoj tužbi tužitelj ističe samo jedan tužbeni razlog koji se zasniva na tome da je Komisija nezakonito dodijelila ugovor o javnoj nabavi društvu koje je, zanemarujući specifikacije, uz svoju ponudu priložilo sporazum/punomoć kojim su se svi osiguratelji koji su dio konzorcija obvezali na solidarno izvršenje nabave.
   Tužbeni razlog je podijeljen u tri dijela u kojima se tvrdi da je Komisija:
   
               —
            
            
               povrijedila načelo jednakosti podnositelja ponuda, članak 111. stavak 5. i članak 113. stavak 1. Financijske uredbe (1) kao i članak 146. stavke 1. i 2., članak 149. stavak 1. i članak 158. stavke 1. i 3. Provedbene uredbe (2) te odredbe iz specifikacija, time što je utvrdila da je ponuda društva Marsh uredna, iako ona nije sadržavala sporazum/punomoć pravilno potpisan od strane svih osiguravatelja koji su dio konzorcija sukladno odredbama iz specifikacija;
            
         
               —
            
            
               povrijedila načelo jednakog postupanja prema podnositeljima ponuda te članak 112. stavak 1. Financijske uredbe i članak 160. Provedbene uredbe, time što je društvu Marsh dopustila da izmijeni svoju ponudu nakon krajnjeg roka za podnošenje ponuda;
            
         
               —
            
            
               povrijedila načelo transparentnosti u vezi s člankom 102. stavkom 1. Financijske uredbe, time što je odbila dati jasan odgovor na pitanje tužitelja o tome treba li sporazum/punomoć biti potpisan od strane svih osiguravatelja koji sudjeluju u konzorciju društva Marsh te je li ta isprava bila priložena uz ponudu društva Marsh.
            
         
      (1)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, str. 1.)
   
      (2)  Delegirana uredba Komisije (EU) br. 1268/2012 od 29. listopada. 2012. o pravilima za primjenu Uredbe (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije (SL L 362, str. 1.)